nyheter

"Arbeiderne har i stor grad oppnådd sine rettigheter og vi ønsker heller fokus på fred og frihet samt huske de som ofret seg i kampen for Norge".

Denne resolusjonen vedtok partiet under helgens landsmøte i Oslo, hvor nesten 200 medlemmer fra alle landets fylker var deltakere. Forslaget kom fra fylkeslaget i Rogaland.

– 8. mai 1945 er datoen for Norges frigjøring fra okkupasjonen under det nasjonalsosialistiske Tyskland. Det er verdt en fridag, selv i 2018. La oss heller feire denne dagen og ha fokus på fred i mai, skriver fylkesleder for partiet i Rogaland, Ronny Skjæveland i en pressemelding.

Han utreder videre:

– 1. mai har mistet sin verdi og symboliserer i dag en undertrykkende ideologi som gang på gang har vist sine katastrofale konsekvenser.

– Mens det tidligere ble kjempet for arbeidernes rettigheter er kampsakene i dag «Stopp velferdsprofitørene» og «Boikott Israel». Saker som i verste fall kan gi vanlige arbeidere dårligere vilkår, og som selv på sitt beste ikke har noe med arbeidernes rettigheter å gjøre i det hele tatt, mener han.

– Mange vanlige arbeidere føler tilhørighet andre steder enn venstresiden i norsk politikk. Da blir det helt feil å bruke 1. mai som nasjonal fridag. Da er det langt enklere å enes om at 8. mai symboliserer frihet og en kamp mot tyranni som vi alle kan stille oss bak, uavhengig av politisk tilhørighet, skriver Skjæveland.